**PÁLYÁZATI FELHÍVÁS**

Csepreg Város Önkormányzata a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvényben (a továbbiakban: Kult. tv.) és a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X.30.) EMMI rendeletben (a továbbiakban: Vhr.) foglaltak alapján pályázatot hirdet az irányítói jogkörébe tartozó **Petőfi Sándor Művelődési - Sportház és Könyvtár** (9735 Csepreg, Széchenyi tér 31.) intézményvezetői beosztásának betöltésére. A munkaviszony létesítésére, tartalmára, megszüntetésére a Munka törvénykönyvéről szóló 2012. évi I. törvényben (a továbbiakban: Mt.), valamint a Vhr-ben foglaltak irányadóak.

A költségvetési szerv jogállása: önálló jogi személy. Előirányzatai felett teljes jogkörrel rendelkezik. Az intézmény meghatározott pénzügyi-gazdasági feladatait a Csepregi Közös Önkormányzati Hivatal (9735 Csepreg, Széchenyi tér 27.) látja el az államháztartásról szóló törvény végrehajtásáról rendelkező 368/2011. (XII. 31.) kormányrendelet alapján megkötött Munkamegosztási megállapodás szerint.

Az intézmény főbb szakmai alaptevékenysége

A költségvetési szerv alaptevékenysége: Az intézmény ellátja a jogszabályban meghatározott kulturális szolgáltatásokkal, különösen a nyilvános könyvtári ellátással, a kulturális örökség helyi védelmével, a helyi közművelődési tevékenységgel összefüggő feladatokat.

Közművelődés - közösségi és társadalmi részvétel fejlesztése

* Helyi öntevékeny és önszerveződő, alkotó közösségek, kulturális egyesületek működési feltételeinek támogatása, segítése, különösen a következő területeken: képzőművészet, zene, táncművészet, fotóművészet, díszítőművészet.
* Egyedi és társadalmi kezdeményezések felkarolása, segítése.
* A település lakóinak érdekeire, érdeklődésére építve segíti a szerveződő közösségeket, amatőr művészeti csoportokat egyesületeket, termek bérbeadása, stb.
* Családi ünnepségek szervezése

A Városi Könyvtár, mint nyilvános könyvtár az állampolgárok és jogi személyek számára korlátozás nélkül, közvetlenül köteles biztosítani

* a könyvtári szolgáltatást:
* a könyvtári dokumentumok kölcsönzését, illetve helyben való használatát,
* iskolakönyvtári feladatok ellátását,
* könyvtárhasználói kérésre, illetve más könyvtár számára a könyvtárközi kölcsönzés lehetőségét postai úton, eredetiben és másolatban,
* bibliográfiai, szakirodalmi tájékoztatást, valamint számítógépes információs szolgáltatást (országos szolgáltatások igénybevételével is),
* szóbeli és írásos tájékoztatást az intézmény gyűjtőköréről, szolgáltatásairól,
* a könyvtári rendszer szolgáltatásairól a tájékoztatást,
* a könyvtári és információs, valamint a múzeumi hálózat szolgáltatásainak a közvetítését,
* a városra vonatkozó könyvtári jellegű dokumentumokat, illetve információkat (helyismereti tevékenység),
* a gyermek könyvtárhasználóvá nevelése érdekében műhelyek, klubok, játszóházak, táborozás szervezését,
* helytörténeti munkák (értekezések, dolgozatok, szociográfiák, stb.) kiadatását, kiadását, árusítását,
* közhasznú szolgáltatások közvetítését,
* városi kiadványok terjesztését, a városi intézmények szolgáltatásairól tájékoztatást,
* a könyvtári területen az alaptevékenység megvalósítását elősegítő rendezvények előkészítését és szervezését, a lakosság számára internet-, valamint számítógép használatot, fénymásolást.

Sportlétesítmények, edzőtáborok működtetése és fejlesztése

- nyitott és fedett pályás sportlétesítmények működésével (az azokhoz tartozó kisegítő létesítmények kiadásaival és bevételeivel együtt),

- sportlétesítmények felújításával, valamint az azokhoz tartozó kisegítő létesítmények beruházásaival, valamint

- a különböző sportágak versenyeire való felkészülést (illetve a szinten tartást) biztosító sportlétesítmények (edzőtáborok) üzemeltetésével, működtetésével összefüggő feladatok ellátása.

Az intézmény főbb gazdálkodási mutatói

A 2022. évi eredeti költségvetési előirányzata 27 817 826 Ft

2022. évi 8 órára számított engedélyezett álláshelyek száma: 3 fő.

A munkakör megnevezése: Igazgató

A munkakörbe tartozó lényeges feladatok:

Csepreg Város Önkormányzat Képviselő-testületének a helyi közművelődési feladatok ellátásáról szóló 9/2019. (VI.14.) önkormányzati rendelete 3. § (2) bekezdése értelmében az alábbi közművelődési alapszolgáltatások biztosítása és megszervezése:

1. művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,
2. a közösségi és társadalmi részvétel fejlesztése,
3. a hagyományos közösségi kulturális értékek átörökítése feltételeinek biztosítása,
4. az amatőr alkotó- és előadó-művészeti tevékenység feltételeinek biztosítása,
5. a kulturális alapú gazdaságfejlesztés.

Az intézmény igazgatója egyszemélyi felelős vezetője az intézménynek, a feladatellátáshoz biztosított Önkormányzati vagyon használatának és megőrzésének. Feladata az államháztartásról szóló 2011. évi CXCV. törvény 10. §-ában „A költségvetési szerv szervezete, működése és képviselete” fejezetében előírtak, valamint a munkaköri leírásában meghatározott feladatok és kötelmek teljesítése.

Pályázati feltételek

I. A Kult. tv. 94. § (1) bekezdése értelmében az állami és önkormányzati fenntartású muzeális intézményekben, nyilvános könyvtárakban, közlevéltárakban, továbbá a közművelődési intézményben és a közösségi színtérben foglalkoztatott az lehet, aki

*a) cselekvőképes,*

*b) büntetlen előéletű és nem áll a tevékenység folytatását kizáró foglalkozástól eltiltás hatálya alatt, és*

*c) megfelel a miniszter rendeletében előírt képesítési és egyéb feltételeknek.*

II. A Vhr. 3. § (2) bekezdése értelmében az integrált kulturális intézmény intézményvezetőjének az integrált kulturális intézmény legalább egyik intézménytípusa kapcsán az intézményvezetőre meghatározott, a Vhr. 1. melléklete 5., illetve 9. pontja szerinti feltételeknek kell megfelelnie.

III. A munkakör betöltésének feltétele államháztartási és vezetési ismereteket nyújtó, legalább 120 órás képzés (a továbbiakban: képzés) igazolt elvégzése. Ennek hiányában a vezető állású munkavállalói munkakör betöltését követő két éven belül köteles a képzést elvégezni, és az azt igazoló okiratot be kell mutatni a munkáltatói jogkör gyakorlójának. Aki a képzést határidőben nem végzi el, és a képzés elvégzését igazoló okiratot nem mutatja be, a munkakörben nem foglalkoztatható tovább. Mentesül a képzés elvégzésének kötelezettsége alól, aki jogász vagy közgazdász szakképzettséggel rendelkezik, vagy a képzést az intézményvezetői munkakör betöltését megelőzően elvégezte, és azt okirattal igazolja.

IV. A munkakör betöltésének további feltétele a magyar nyelvtudás.

Javadalmazásra, illetve annak megállapításának módjára vonatkozó információk

Felek kölcsönös megállapodása az irányadó, mely megállapodásnak a pályázó bizottsági meghallgatásán szükséges létrejönnie.

A munkaviszony kezdő és befejező időpontja

A vezetői megbízás **2023. május 01. napjától 2028. április 30. napjáig** terjedő határozott időtartamra szól.

Az igazgató munkába lépésének kezdő napja: **2023. május 01.**

Új munkaviszony létesítése 3 hónap próbaidő kikötésével történik.

A munkaviszony befejező időpontját követően a kulturális munkakörben határozatlan időre történő tovább foglalkoztatás lehetősége és annak feltételei:

A munkaviszony befejező időpontját követően a pályázat kiírója a kulturális munkakörben történő tovább foglalkoztatás lehetőségét a hatályos jogszabályi előírásoknak és a felek kölcsönös megállapodásának figyelembevételével, illetve függvényében biztosítja.

Az igazgató foglalkoztatási jogviszonya

A költségvetési szerv igazgatója az Mt. szerinti vezető állású munkavállalónak minősül, így foglalkoztatására a vezető állású munkavállalóra vonatkozó, a vezetői megbízás időtartamára szóló munkaszerződés megkötésével kerül sor.

A pályázat benyújtásának feltételei és az elbírálás határideje

A pályázatnak tartalmaznia kell:

* a pályázó szakmai önéletrajzát,
* részletes szakmai és vezetési programját, továbbá
* a pályázati felhívásban megfogalmazott feltételek teljesítésének hitelt érdemlő igazolását:
	+ a szakmai képzettséget igazoló okiratok másolati példányát, valamint a szakmai gyakorlatot tanúsító iratok másolati példányát *(a pályázó a szakmai bizottság ülésén köteles bemutatni az okirat(ok) eredeti példányát);*
* a pályázó nyilatkozatát arról, hogy:
	+ az Mt. 211. §-a értelmében személyével kapcsolatban összeférhetetlenség nem áll fenn;
	+ a pályázatot az arra jogosult testületek nyilvános vagy zárt ülésükön tárgyalják;
	+ a pályázati anyagban foglalt személyes adatainak a pályázati eljárással összefüggésben szükséges kezeléséhez hozzájárul;
	+ nem áll a munkakörének megfelelő vagy a munkakörének részét képező foglalkozástól eltiltás hatálya alatt;
	+ a benyújtott dokumentumok hitelesek;
	+ vezetői megbízása esetén a vagyonnyilatkozat-tételi kötelezettségének eleget tesz (2007. évi CLII. törvény);
	+ a 3 hónapnál nem régebbi hatósági erkölcsi bizonyítvány eredeti példányát;

A pályázatok elbírálása, – jelen pályázat kiírásakor alkalmazandó jogszabályok rendelkezéseit figyelembe véve a Vhr. rendelkezéseinek megfelelően – az abban foglalt eljárási határidők betartása mellett történik azzal, hogy nyertes pályázat esetén az igazgatói munkakör betöltésére munkaszerződést kell kötni.

Egyéb információk:

* Az igazgató felett a munkáltatói jogokat Csepreg Város Önkormányzatának Képviselő-testülete, az egyéb munkáltatói jogokat a Magyarország helyi önkormányzatairól szóló 2011. évi CLXXXIX. törvény 67. § g) pontja alapján Csepreg Város polgármestere gyakorolja.
* A munkavégzés helye: a város közigazgatási területe, az intézmény székhelye, valamint az intézmény vezetésével és működtetésével kapcsolatos feladatellátáshoz kötődő helységek.
* A pályázati felhívás közzététele az intézmény honlapján (<https://csepregikultura.hu/>), valamint az intézmény fenntartójának honlapján (<https://csepreg.hu/>) történik.
* A pályázati felhívás közzétételének időpontja: 2022. december 19.
* A pályázat benyújtásának határideje és módja

**Benyújtási határidő: 2023. február 28.**

A pályázatok zárt borítékban *„Pályázat a Petőfi Sándor Művelődési - Sportház és Könyvtár igazgatói beosztásának betöltésére”* megjelöléssel 1 eredeti és 2 másolati példányban Csepreg Város polgármesterének címezve személyesen vagy elsőbbségi tértivevényes postai küldeményként a 9735 Csepreg, Széchenyi tér 27. címre nyújthatók be.

A pályázat személyes leadására a Csepregi Közös Önkormányzati Hivatal I. emeleti titkárságán hivatali időben van lehetőség. Tértivevényes elsőbbségi postai küldemény esetén a postára adás napja legkésőbb a benyújtási határidő utolsó napja lehet.

Hiánypótlásnak helye nincs. A hiányosan vagy késedelmesen benyújtott pályázatokat a pályázat kiírója érvénytelennek nyilvánítja azok érdemi elbírálása nélkül.

A pályázatokat a pályázat kiírója által felkért Szakmai bizottság véleményezi, melyet követően a Képviselő-testület Családügyi, Kulturális és Ifjúsági Bizottsága értékeli és javaslatot tesz a polgármesternek a vezető személyére vonatkozó képviselő-testületi előterjesztésre.

A Szakmai bizottság ülésére az érvényesen pályázók a személyes meghallgatásra meghívást kapnak.

Az igazgató megbízásáról Csepreg Város Önkormányzat Képviselő-testülete dönt a véleményező bizottság, valamint a Családügyi, Kulturális és Ifjúsági Bizottság javaslatának ismeretében.

Pályázat elbírálási határidő várhatóan: **2022. március 31.**

A pályázat kiírója a pályázókat a Képviselő-testület döntéséről írásban értesíti és a nem nyertes pályázatokat a döntést követően visszajuttatja, illetve amennyiben a pályázó a pályázat elbírálási határidejétől számított 90 napon belül pályázati dokumentumait nem veszi át, úgy azok megsemmisítésre kerülnek.

A pályázat kiírója fenntartja annak jogát, hogy a pályázatot visszavonja, módosított új pályázati felhívást tegyen közzé, vagy az eljárást lefolytatva azt eredménytelennek nyilvánítsa és a jogszabályi előírásoknak megfelelően az eredménytelenségről szóló döntéstől számított 30 napon belül új pályázatot írjon ki.

A pályázattal kapcsolatban további tájékoztatás hivatali időben, telefonon a Csepregi Közös Önkormányzati Hivatal jegyzőjétől (+36305791490) vagy aljegyzőjétől (+36305791513) kérhető.

Csepreg, 2022. december 19.

 Horváth Zoltán

 polgármester